
Rytas Tamašauskas, Švietimo skyriaus vyriausiasis specialistas

DIENINIŲ VASAROS POILSIO STOVYKLŲ PATIRTYS
Birželio mėn. pradžioje kai kuriose bendrojo ugdymo mokyklose valstybės lėšomis buvo organizuotos vasaros poilsio stovyklos mokiniams, gaunantiems nemokamą maitinimą. Veiklos stovyklose buvo siejamos su valstybės, žmogaus ir gamtos ciklo šventėmis, mokinių gyvenamąja aplinka, regiono kultūra. Švietimo skyriaus darbuotojai lankėsi kai kuriose stovyklose, stebėjo veiklas, apžiūrėjo erdves, bendravo su su stovyklų vadovais ir vaikais, analizavo paraiškas ir pedagogines ataskaitas. 

Valstybės lėšos – stovykloms
Mokiniai susibūrė bendro pobūdžio, kūrybinėse-meninėse, turistinėse-sportinėse, sveikatos stiprinimo, etnokultūrinėse ar kraštotyrinėse stovyklose. Penkias dienas 21 stovykloje poilsiavo 450 priešmokyklinukų, pirmųjų–penktųjų klasių mokinių. Iš valstybės lėšų maitinimui buvo paskirta 22522,50 Lt. Vienam mokiniui buvo skirta po 10,01 Lt (su PVM) per dieną maitinimui, vaikai buvo maitinami po 2–3 kartus per dieną, 1 kartą – būtinai šiltas maistas.

Vadovai ir savanoriai
Programose dalyvavo 105 pedagogai ir 16 sveikatos priežiūros specialistų. Stovykloms vadovavo socialinės pedagogės ir pradinių klasių mokytojos.

Iš anksto buvo planuota, kad 5 stovyklose neatlygintinai dirbs 12 savanorių, tačiau iš viso savanorių ir kitų, talkinusių 12 stovyklose, buvo net 41. Pavyzdžiui, Josvainių gimnazijoje veiklas organizuoti padėjo dešimt gimnazistų, Kėdainių Juozo Paukštelio pagrindinės mokyklos stovykloje – trys septintokės.

Mokyklų ir tėvų parama
Papildomai lėšų stovyklų veiklai atrado Kėdainių ,,Ryto“ pagrindinė mokykla, Labūnavos pagrindinė mokykla ir jos Nociūnų skyrius, Vilainių mokykla-darželis ,,Obelėlė“, Kėdainių specialioji mokykla, Kėdainių ,,Aušros“ sveikatinimo ir sporto pagrindinės mokyklos Mikalojaus Daukšos skyrius, Kėdainių Juozo Paukštelio pagrindinė mokykla ir jos Tiskūnų Juozo Urbšio skyrius. Vilainių stovyklautojams buvo skirta tėvų A. Jaugelavičienės, R. Kisieliaus, V. Majauskienės, V. Misevičiaus ir R. Reikerto parama (kanceliarinės prekės, apsilankymas Kėdainių krašto muziejuje). Nociūnų ūkininkai I. ir V. Kuprevičiai, V. ir A. Petrovičiai, R. ir N. Žuk‘ai pasirūpino, kad vaikai galėtų išvykti į Ignalinos kraštą. Išvykos išlaidas į Pelėdnagius apmokėjo Šėtos gimnazijos Pagirių Adomo Jakšto skyriaus vaikų tėveliai.

Etnokultūros ir kraštotyros linkmės
Stovyklų etnokultūros ir kraštotyros linkmes deklaravo ir kryptingai veikė Akademijos gimnazijos Šlapaberžės skyriaus, Labūnavos ir Truskavos pagrindinių mokyklų, Vilainių stovyklų vadovai. Kas būdinga etnokultūrinei Šlapaberžės stovyklai? Pasinaudodami mokykloje sukauptais senosios buities reikmenimis, juos mokiniai su mokytojomis žaismingai pristatė įrengtoje ,,seklyčioje“. Sename vienkiemyje susipažino su pastatų paskirtimi. Kaimo muzikantė grojo su akordeonu ir armonika, su apsilankiusiaisiais dainavo, kvietė į ratelius. Mokiniai kedeno vilnas, verpimo rateliu suko siūlus, staklėmis audė juostą.
Apie Sekmines – dalyvaujant
Išmoningai pasinaudota liaudies kalendoriumi. Kadangi stovyklų laikas sutapo su pasirengimu Sekminėms, tai jų papročiais ir tradicijomis domėtasi keliose stovyklose. Šlapaberžės vaikai berželių šakelėmis puošė seklyčią, iš lauko augalų nupintu vainiku vainikavo karvę, todėl gyvulėlio šeimininkė ,,piemenukus“ apdovanojo vaišėmis, po to būrys lankė javų lauką. Mokiniai iš ,,Aušros“ mokyklos su etnografe R. Lukminiene Kėdainių krašto muziejuje mokėsi Sekminių dainų, stengėsi įsiminti žodžius, kuriais apibūdinamos karvės pagal plauko spalvą. Apie regiono kultūrą ne tik sužinoma klausant pasakojimo, bet ir dalyvaujama veiksme, pasirinktos tinkamos formos padeda išreikšti ir suvokti turinį.
Sveikatinimo kryptimi

Sveikatinimo kryptis dominavo Akademijos, Šėtos, Pagirių, ,,Aušros“, Dotnuvos, Labūnavos, Specialiosios, ,,Vaikystės“ stovyklose. Kasryt susirinkę mankštindavosi Pagirių, Daukšos, Dotnuvos, Nociūnų ir ,,Vaikystės“ stovyklautojai, kasdien sportinė veikla organizuota ,,Ryto“ stovykloje. Su judriaisiais žaidimais, varžybomis buvo išmoningai derinamos kitos veiklos. Štai ,,Vaikystės“ stovyklautojai dieną, skirtoje vitaminams, liesdami, uosdami ar ragaudami užrištomis akimis, spėjo vaisius ir daržoves, gamino vaisių desertą. Specialiosios stovyklos vadovai dėmesį išvykose skyrė vaistiniams augalams, ugdė ekologinio gyvenimo įgūdžius, vaikai siuvo maišelius arbatžolėms.
Atmintis ir šiandiena
Natūraliai į stovyklų veiklas įterpti Valstybės dienų ir datų paminėjimai, veiklomis iš dalies grąžinama atmintis, tai siejama su šiandienos vaiko ugdymo kontekstu. Tėvo diena prisiminta Krakėse: kalbėtasi apie tėvus, pieštas tėvo portretas, žaidimai ir dainelės apie tėčius. Pilietinė akcija ,,Kad ne auksinės vasaros“, skirta artėjančiai Gedulo ir vilties dienai, vyko Dotnuvoje, tremties išgyvenimais pasidalijo mokyklos direktoriaus pavaduotoja ugdymui. Josvainių kultūros centro organizuotame renginyje, paminint Vaikų gynimo dieną, dalyvavo Josvainių stovyklautojai.

Iš anksto numatytas ir nuosekliai įgyvendinamas turinys skatina kryptingą veiklą. Tada net ir įkomponuotos paskiros veiklos ar jų junginiai natūraliai įgyja prasmę.
Edukacinės programos su mokyklų pedagogais

Stovyklų organizatoriai ir vadovai pasitelkė ir kitus savo švietimo įstaigos pedagogus, pavyzdžiui, Josvainių gimnazijoje talkino tikybos, technologijų, dailės, fizikos ir chemijos mokytojos, bibliotekininkė, sveikatos priežiūros specialistė. Mokyklos paslaugomis pasinaudojo ,,Aušros“ stovyklautojai, todėl jie maudėsi mokyklos baseine, ,,Vaikystės“ vaikai – lauko baseinuose. Dalyvauta savo mokyklų renginiuose: Josvainių stovyklautojai buvo pakviesti į gimnazijos ,,Poezijos vasarėlę“, Labūnavos – į baigiamąjį mokslo metų renginį.
Pasitelkus gyvenamąją aplinką
Pasinaudota sociumo teikiamomis galimybėmis. Josvainių mokinių laukė ekskursijos ir veiklos Josvainių kultūros centre, gaisrinėje, bažnyčioje ir klebonijoje. Akademijos gimnazijos mokiniai apsilankė UAB ,,Dotnuvos projektai“, ,,Kaštono“ mokiniai – prie istorijos objektų Akademijos parke, Šlapaberžės stovyklautojai apėjo senuosius mūrinius kaimo pastatus. Kėdainių priešgaisrinės gelbėjimo tarnybos pareigūnai miesto parke birželio 2 d. surengė mokomąsias sportines varžybas ,,Būk saugus gamtoje“, prevenciniame renginyje dalyvavo ,,Aušros“ ir Daukšos stovyklautojai. ,,Aušros“ mokiniai buvo Kėdainių krašto muziejuje, Daukšos – Visuomenės sveikatos centre ir Policijos dienos centre, Vilainių – Kėdainių muzikos mokykloje ir Kėdainių profesinio rengimo centre.

Sėkmingai bendradarbiauta
Vykta svetur arba į svečius kviesti specialistai. Štai ,,Aušros“ vaikai lankėsi J. Balžeko bityne Akademijoje, Nociūnų stovyklautojai – Skinderiškių dendrologiniame parke ir Ignalinos krašte. Šėtos vaikai buvo išvykę į Žeimių dvarą, kūrybinėje dirbtuvėlėje gamino draugystės amuletus. Krekenavos regioniniame parke ir jo apylinkėse žvalgėsi Truskavos mokiniai. Į Akademijos gimnaziją atvyko Kėdainių sveikatos biuro specialistė, į Šėtą – Kauno sporto klubo ,,Tornadas“ treneris.

Kelionė į ,,Pelėdų“ kaimą
Pelėdnagių, Nociūnų ir Pagirių stovyklautojai dalyvavo Pelėdnagių bendruomenės centro edukacinėje programoje – kelionėje į ,,Pelėdų“ kaimą. Vieni vaikai šaudė iš lankų, čiuožė vasaros slidėmis, gamino ir leido aitvarus, dar kiti pynė juosteles knygoms arba senuoju rišimo būdu – apyrankes, ,,pešė pelėdą“, t. y. iš vilnos kūrė pelėdos paveikslą. Visi apsilankiusieji vaišinti morkų pyragu ir gilių kava arba ,,pelėdos kiaušiniais“ (keptomis bulvėmis, įdarytomis lašinukais). 
Vietoj išvadų
Buvo organizuotas kūrybingas ir prasmingas poilsis socialiai remtiniems ugdytiniams, vieną savaitę užtikrintas maitinimas ir veiklų tęstinumas. Ne pirmus metus organizuojant stovyklą mokykloje, susiformuoja stovyklų veiklos turinio ir formų modeliai; puoselėjant pasitvirtinusias ir ieškant įvairesnių formų, kuriamas ritualas, tradicija derinama su naujovėmis. Pasinaudojama gyvenamosios aplinkos teikiamomis galimybėmis, su kitomis institucijomis kooperuojamasi organizuojant veiklas. Reguliari pažintis su aplinka ir savimi, kryptingas mokinių gebėjimų ugdymas ir orientacijų skiepijimas derinamas su pramoga, žaisminga nuotaika. 
...........................................................
Nuotraukos

Kėdainių specialiosios mokyklos stovykla ,,Ar pažįsti žolę, gėlę?“

Kėdainių Juozo Paukštelio pagrindinės mokyklos stovykla ,,Stovyklauk su šypsena“

Krakių Mikalojaus Katkaus gimnazijos stovykla ,,Pabūkime drauge“

Šėtos gimnazijos Pagirių Adomo Jakšto skyriaus stovykla ,,Gamtos ritmu“

